Vierjarige sterf ook ná suur-aanvalArgieffoto Die polisie in Durban ondersoek ŉ saak van moord nadat ŉ vierjarige seuntjie en sy tannie gesterf het nadat suur oor hulle uitgegooi is. “Die polisie is op 30 Julie omstreeks 04:00 na die toneel in Manselweg, Durban, ontbied waar suur oor ŉ vrou en haar susterskind gegooi is terwyl hulle geslaap het,” het maj. Thulani Zwane, woordvoerder van die polisie, in ŉ verklaring gesê. Ntokozo Sobahle Nzuza (34) en Mlungisi Ngongoma (4) het ernstige beserings opgedoen en is na ŉ hospitaal geneem vir verdere mediese behandeling. “Die polisie het op die toneel beslag gelê op ŉ houer met suur wat na bewering gebruik is om die slagoffers te beseer,” het Zwane bygevoeg. Nzuza is verlede maand in die hospitaal oorlede en Mlungisi het twee dae gelede aan sy beserings beswyk. Die polisie ondersoek twee sake van moord. Enigiemand met verdere inligting word versoek om ao Sivan Naidoo te kontak by 031 325 4107.